
๏ จะโหนหาวก้าวไต่ก็ไกลหวัง
จะหยัดรั้งร่างมั่นก็หวั่นไหว
จะดั้นเดินดิบแดนก็แสนไกล
จะไฉนหน่วงจิตคิดเนิ่นนาน

๏ ถิ่นที่ไกลเกินกู้ไม่รู้แน่
ถิ่นที่แย่อยู่รอบทุกขอบด้าน
ถิ่นที่เกิดกอรปถ้วนล้วนกันดาร
ถิ่นสุขศานติ์แสนไกลอาจไม่จริง

๏ ซึ่งตรงนี้แน่ทุกข์..สุขวิบัติ
ซึ่งกำจัดจบล้างทุกสร้างสิ่ง
ซึ่งมิอาจวาดฝันมั่นคงพิง
ซึ่งล้วนดิ่งสู่ดับลับมลาย

๏ จำต้องโหนหาวสู่ประตูหวัง
จำต้องรั้งแรงกล้าหาจุดหมาย
เพื่อพ้นวังวิบัติ..ขจัดตาย
เพื่อสุดท้ายเลิกเกิดกำเนิดตน ๚ะ๛

..๙ กุมภาพันธ์ ๒๕๕๙..
……อารยะ คชทีป......
